**भारत सरकार**

मानव संसाधन विकास मंत्रालय

स्‍कूल शिक्षा और साक्षरता विभाग

**राज्‍य सभा**

अतारांकित प्रश्‍न संख्‍या: 50

उत्‍तर देने की तारीख: 24.11.2014

**माध्यमिक स्तर पर निःशक्तजन की समावेशी शिक्षा (आई ई डी एस एस)**

**योजना हेतु नियमित रूप से धनराशि जारी न करना**

**50. श्री ए॰ यू॰ सिंह दिवः**

क्या मानव संसाधन विकास मंत्री यह बताने की कृपा करेंगे किः

(क) क्या सरकार को जानकारी है कि नियमित रूप से धनराशि जारी नहीं किए जाने के कारण वर्ष 2009-10 से लागू की गई माध्यमिक स्तर पर निःशक्तजन की समावेशी शिक्षा योजना (आई ई डी एस एस) वांछित परिणाम प्राप्त नहीं कर पाई है;

(ख) यदि हां, तो वर्ष 2009-10 से लेकर वर्ष 2013-14 तक जारी की गई धनराशि का ब्यौरा क्या है और वर्ष 2012-13 के दौरान कोई धनराशि जारी नहीं किए जाने के क्या कारण हैं; और

(ग) हज़ारों निःशक्त छात्र-छात्राओं के विकास और शिक्षा की कीमत पर की गई इस भारी अनियमितता और अन्याय के लिए उत्तरदायी अधिकारियों के विरुद्ध क्या कार्रवाई प्रस्तावित है?

**उत्‍तर**

**मानव संसाधन विकास मंत्रालय में राज्‍य मंत्री**

**(श्री उपेन्‍द्र कुशवाहा)**

(क) : 2009-10 में शुरू की गई माध्‍यमिक स्‍तर पर नि:शक्‍तजनों की समावेशी शिक्षा (आईईडीएसएस) योजना में नि:शक्‍त बच्‍चों को कक्षा IX से XII तक समावेशी शिक्षा के लिए सहायता देने का प्रावधान किया गया है। इस योजना का उदृदेश्‍य सभी नि:शक्‍त छात्रों को प्रारंभिक स्‍कूली शिक्षा के आठ वर्ष पूरे करने के बाद समावेशी और अनुकूल वातावरण में माध्‍यमिक स्‍कूल (कक्षा IX से XII) के आगे चार वर्षों तक अध्‍ययन के लिए समर्थ बनाने का है। 2009-10 से 2014-15 तक इस योजना के कार्यान्‍वयन के दौरान कक्षा IX से XII तक अध्‍ययनरत विशेष आवश्‍यकताओं वाले 8,24,109 बच्‍चों (सीडब्‍लूएसएन) के संबंध में कार्यक्रम अनुमोदित किए गए हैं।

(ख) और (ग) : आईडीएसएस के अन्‍तर्गत गतिविधियां आरम्‍भ करने के लिए राज्‍यों/संघ राज्‍य क्षेत्रों से व्‍यवहार्य प्रस्‍तावों की समय पर प्राप्ति, जारी की गई राशि की उपयोगिता तथा अपेक्षित वित्तीय दस्‍तावेज और रिपोर्टे प्राप्‍त होने के आधार पर निधि नियमित रूप से जारी की गई है। 2012-13 सहित 2009-10 से 2013-14 तक आईईडीएसएस योजना के अन्‍तर्गत अनुदानों का वर्ष-वार विवरण नीचे दिया गया गया है:

|  |  |
| --- | --- |
| **वर्ष** | **जारी कोष (रूपये लाख में** |
| 2009-10 | 5513.13 |
| 2010-11 | 8034.48 |
| 2011-12 | 8316.15 |
| 2012-13 | 2698.44 |
| 2013-14 | 4153.07 |

\*\*\*\*\*